Document ID: 32004D0618

NÕUKOGU OTSUS,
11. august 2004,
kokkuleppe sõlmimise kohta kirjavahetuse teel Euroopa Ühenduse ja Pakistani vahel lähtuvalt GATT 1994 artiklist XXVIII GATT 1994 lisades toodud CXL loendi riisi puudutavate soodustuste muutmiseks
(2004/618/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut ja eriti selle artiklit 133 seoses artikli 300 lõike 2 esimese lõigu esimese lausega,
võttes arvesse komisjoni ettepanekut,
ning arvestades järgmist:
(1)
Nõukogu volitas 26. juunil 2003 komisjoni algatama läbirääkimisi GATT 1994 artikli XXVIII suhtes muutmaks teatavaid soodustusi riisi osas. Selle tulemusel teatas ühendus 2. juulil 2003 WTOle oma kavatsusest muuta teatavaid EÜ CXL loendi soodustusi.
(2)
Komisjon on pidanud läbirääkimisi konsulteerides Euroopa Ühenduse asutamislepingu artikli 133 alusel moodustatud komiteega ja vastavalt nõukogu antud läbirääkimisjuhistele.
(3)
Komisjon on pidanud läbirääkimisi Ameerika Ühendriikidega, kellel on HS koodi 1006 20 toodete (kooritud riis) suhtes peamine tarnimishuvi ja HS koodi 1006 30 toodete (kroovitud riis) suhtes oluline tarnimishuvi, Taiga, kellel on HS koodi 1006 30 toodete (kroovitud riis) suhtes peamine tarnimishuvi ja HS koodi 1006 20 toodete (kooritud riis) suhtes oluline tarnimishuvi, ning India ja Pakistaniga, kellel mõlemal on HS koodi toodete 1006 20 (kooritud riis) suhtes oluline tarnimishuvi.
(4)
Kokkuleppe kohaldatavuse tagamiseks täies ulatuses 1. septembrist 2004 ja kuni muudatuste sisseviimiseni nõukogu 29. septembri 2003. aasta määrusesse (EÜ) nr 1785/2003 ühise riisituru korralduse kohta, (1) peaks komisjonile andma õiguse kinnitada ajutised erandid kõnesolevast määrusest.
(5)
Otsuse rakendamiseks vajalikud meetmed tuleb vastu võtta vastavalt nõukogu 28. juuni 1999. aasta otsusele 1999/468/EÜ, mis sätestab komisjoni rakendusvolituste kasutamise menetlused. (2)
(6)
Komisjon on pidanud edukalt läbirääkimisi kokkuleppe sõlmimiseks kirjavahetuse teel Euroopa Ühenduse ja Pakistani vahel. Seetõttu tuleks kokkulepe Euroopa Ühenduse ja Pakistani vahel heaks kiita,
ON TEINUD JÄRGMISE OTSUSE:
Artikkel 1
Kokkulepe kirjavahetuse teel Euroopa Ühenduse ja Pakistani vahel lähtuvalt GATT 1994 artiklist XXVIII GATT 1994 lisades toodud CXL loendi riisi puudutavate soodustuste muutmiseks kiidetakse käesolevaga ühenduse poolt heaks.
Otsusele on lisatud kokkuleppe tekst.
Artikkel 2
Käesoleva kokkuleppe täielikuks rakendamiseks alates 1. septembrist 2004 on komisjonil õigus vajalikus ulatuses kõrvale kalduda nõukogu määrusest (EÜ) nr 1785/2003 vastavalt käesoleva otsuse artikli 3 lõikes 2 viidatud menetlusele, kuni see määrus muudetakse, kuid mitte kauem kui 30. juunini 2005.
Artikkel 3
1. Komisjonile osutab abi nõukogu 29. septembri 2003. aasta määruse (EÜ) nr 1784/2003 teraviljaturu ühise korralduse kohta (3) artikli 25 alusel loodud teraviljaturu korralduskomitee.
2. Kui viidatakse sellele lõikele, kohaldatakse otsuse 1999/468/EÜ artikleid 4 ja 7.
Tähtajaks otsuse 1999/468/EÜ artikli 4 lõike 3 tähenduses määratakse üks kuu.
3. Komitee võtab vastu oma töökorra.
Artikkel 4
Nõukogu eesistujale antakse käesolevaga volitused määrata isik(ud), kellel on õigus ühenduse suhtes siduvale kokkuleppele alla kirjutada. (4)
Brüssel, 11. august 2004

Labels: 17
3
6
18
15